Fietsrykampioen tydens wedren beseerShaun Ward (regs). Foto: Facebook Shaun Ward, ŉ 27-jarige fietsrykampioen van Potchefstroom, is in ŉ ernstige maar stabiele toestand in die hospitaal nadat hy Saterdag tydens ŉ wedren op sy kop geval het. Beeld het Maandag berig Ward het aan die Noordwes-bergfietskampioenskap naby Potchefstroom deelgeneem, toe hy glo beheer oor sy fiets verloor en kop eerste die pad getref het. Twee dokters het hom behandel totdat paramedici van ER24 by hulle oorgeneem het. Hy is aanvanklik na die Potchefstroom Mediclinic gehaas en is vandaar na die Garden City-hospitaal in Johannesburg oorgeplaas. Hy is onder verdowing geplaas en aan ŉ asemhalingstoestel gekoppel. “As hy nie sy valhelm opgehad het nie, kon dit noodlottig gewees het,” het dr. Hannes Jonker, ortopediese chirurg, aan Beeld gesê. “Ek vermoed hy het bloeding op die brein opgedoen,” het hy bygevoeg. Ward het onder andere verlede jaar die Burger-fietstoer en Panorama-toer gewen. -Sapa